b'\n_START_ARTICLE_\nMociar (sit SCI)\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen partea central-nordic\xc4\x83 a jude\xc8\x9bului Mure\xc8\x99, pe teritoriul administrativ al ora\xc8\x99ului Reghin \xc8\x99i pe cele ale comunelor Beica de Jos, Gurghiu, Hodac, Ib\xc4\x83ne\xc8\x99ti, Ideciu de Jos, Petelea \xc8\x99i Solov\xc4\x83stru Aceasta este str\xc4\x83b\xc4\x83tut\xc4\x83 de drumul jude\xc8\x9bean DJ153, care leag\xc4\x83 satul Gurghiu de Iernu\xc8\x9beni.\n_START_SECTION_\n\xc3\x8enfiin\xc8\x9bare\n_START_PARAGRAPH_\nZona a fost declarat\xc4\x83 sit de importan\xc8\x9b\xc4\x83 comunitar\xc4\x83 prin Ordinul nr. 2.387 din 29 septembrie 2011 (pentru modificarea Ordinului ministrului mediului \xc8\x99i dezvolt\xc4\x83rii durabile nr. 1.964/2007 privind instituirea regimului de arie natural\xc4\x83 protejat\xc4\x83 a siturilor de importan\xc8\x9b\xc4\x83 comunitar\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Rom\xc3\xa2nia). Situl se \xc3\xaentinde pe o suprafa\xc8\x9b\xc4\x83 de 4.107 hectare \xc8\x99i include rezerva\xc8\x9biile naturale P\xc4\x83durea Mociar \xc8\x99i Poiana cu narcise Gurghiu.\n_START_SECTION_\nBiodiversitate\n_START_PARAGRAPH_\nSitul reprezint\xc4\x83 o zon\xc4\x83 natural\xc4\x83 (p\xc4\x83duri de foioase, p\xc4\x83duri \xc3\xaen tranzi\xc8\x9bie, p\xc4\x83\xc8\x99uni, r\xc3\xa2uri, terenuri arabile cultivate \xc8\x99i paji\xc8\x99ti) \xc3\xaencadrat\xc4\x83 \xc3\xaen bioregiunea continental\xc4\x83 din bazinului inferior al r\xc3\xa2ului Gurghiu. Acesta protejaz\xc4\x83 patru tipuri de habitate naturale: P\xc4\x83duri dacice de stejar \xc8\x99i carpen, P\xc4\x83duri de fag de tip Asperulo-Fagetum, P\xc4\x83duri de stejar cu carpen de tip Galio-Carpinetum \xc8\x99i Vegeta\xc8\x9bie de silvostep\xc4\x83 eurosiberian\xc4\x83 cu Quercus spp., care ad\xc4\x83postesc \xc8\x99i asigur\xc4\x83 condi\xc8\x9bii de vie\xc8\x9buire unor specii rare de amfibieni \xc8\x99i insecte.\n_START_SECTION_\nFaun\xc4\x83\n_START_PARAGRAPH_\nLa baza desemn\xc4\x83rii sitului se afl\xc4\x83 c\xc3\xa2teva specii faunistice enumerate \xc3\xaen anexa I-a a Directivei Consiliului European 92/43/CE din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83) \xc8\x99i aflate pe lista ro\xc8\x99ie a IUCN; astfel: tritonul cu creast\xc4\x83 (Triturus cristatus), tritonul comun transilv\xc4\x83nean (Triturus vulgaris ampelensis), g\xc3\xa2ndacul sihastru (Osmoderma eremita) \xc8\x99i cosa\xc8\x99, un ortopter din specia Isophya stysi.\n_START_SECTION_\nFlor\xc4\x83\n_START_PARAGRAPH_\nFlora sitului este una divers\xc4\x83 \xc8\x99i are \xc3\xaen componen\xc8\x9b\xc4\x83 arbori \xc8\x99i arbusti cu specii de: stejar (Quercus robur), frasin (Fraxinus excelsior), carpen (Carpinus betulus), plop tremur\xc4\x83tor (Populus tremula), carpen (Carpinus betulus), alun (Corylus avellana), lemnul c\xc3\xa2inelui (Ligustrum vulgare), s\xc3\xa2nger (Cornus sanguinea), p\xc4\x83ducel (Crataegus monogyna), porumbar (Prunus spinosa), zmeur (Rubus idaeus), mur (Rubus fruticosus), m\xc4\x83ce\xc8\x99 (Rosa canina)._NEWLINE_La nivelul ierburilor vegeteaz\xc4\x83 mai multe rarit\xc4\x83\xc8\x9bi floristice; printre care: laleaua pestri\xc8\x9b\xc4\x83 (Fritillaria meleagris), narcisa (Narcissus stellaris), piciorul coco\xc8\x99ului (Ranunculus repens), bulbucul (Caltha palustris), floarea-cucului (Lychnis flos-cuculi), stupitu cucului (Cardamine pratensis), calcea calului (Caltha palustris), iarba-c\xc3\xa2mpului (Agrostis stolonifera), speteaz\xc4\x83 (Juncus effusus), pipirig (Juncus efussus), firu\xc8\x9b\xc4\x83 (Poa pratensis), p\xc4\x83iu\xc8\x99 ro\xc8\x99u (Festuca rubra) \xc8\x99i rogozuri (cu specii de: Carex brizoides \xc8\x99i Carex lasiocarpa).'